**מלינדה פרנץ' גייטס** (באנגלית: **Melinda French Gates**; נולדה ב-15 באוגוסט 1964) היא יושבת ראש משותפת בקרן הצדקה הגדולה בעולם, קרן ביל ומלינדה גייטס, אותה ייסדה יחד עם בעלה לשעבר ביל גייטס.

ביוגרפיה
--------

### תחילת דרכה

נולדה בשם מלינדה אן פרנץ' בדאלאס שבטקסס, בת למשפחה אמריקנית קתולית מהמעמד הבינוני. אביה היה מהנדס, שעבד קשה כדי לאפשר לארבעת ילדיו ללמוד באוניברסיטה. כאשר הייתה בת 16 רכש אביה מחשב, וגייטס הנערה הייתה שבויה בקסמו. לאחר לימודיה בתיכון פרטי לנערות, התקבלה גייטס ללימודי תואר ראשון בכלכלה ומדעי המחשב באוניברסיטת דיוק, אותם סיימה ב-1986. היא המשיכה ללימודי תואר שני במנהל עסקים בבית הספר לעסקים על שם פיוקווא באותה האוניברסיטה, אותם סיימה ב-1987.

בסמוך לסיום לימודיה לתואר שני, שלחה חברת מיקרוסופט צוות לאוניברסיטת דיוק, לשם גיוס כוח אדם איכותי לחברה. גייטס ביקשה להתקבל לעבודה, וכך פגשה את בעלה לעתיד, ביל גייטס, יו"ר מיקרוסופט ואדריכל התוכנה הראשי שלה באותה עת. גייטס התקבלה לתפקיד ניהולי במיקרוסופט, ואף החלה לנהל מערכת יחסים עם ביל גייטס. השניים נישאו לאחר כשש שנים, ב-1 בינואר 1994, בטקס באחד מאיי הוואי. בעת עבודתה במיקרוסופט שקדה על מספר מיזמים, בהם מיקרוסופט בוב, שנחל כישלון חרוץ. גייטס פרשה מעבודתה במיקרוסופט עם לידת בתה הבכורה ב-1996. בהמשך ילדה בן ובת נוספים. ב-3 במאי 2021 הודיעו בני הזוג כי הם מפרקים את קשר הנישואין ביניהם, ובאוגוסט 2021 התגרשו.

### קרן - ביל ומלינדה גייטס

 ערך מורחב – **קרן ביל ומלינדה גייטס**  

ב-1994 ייסד ביל גייטס את קרן ויליאם ה. גייטס על שם אביו, שהופקד על ניהולה. מטרתה של הקרן: צמצום חוסר הצדק בארצות הברית ובעולם. ב-2000 ייסדו ביל ומלינדה גייטס את הקרן הנושאת את שמם, גלגול מתקדם של הקרן על שם אביו של גייטס. ביל גייטס, מלינדה גייטס וויליאם ה. גייטס האב הם שלושת יושבי הראש המשותפים של הקרן, הפועלת ברחבי העולם, בעיקר בתחומי הבריאות והחינוך, ולאחר הזרמה של יותר מעשרים מיליארד דולר על ידי בני הזוג גייטס, הפכה לקרן הצדקה הפרטית העשירה ביותר בעולם. כיום עמותת הצדקה מקדמת מטרות בריאותיות וחברתיות בעולם.

בשנת 2006 הודיע המולטי-מיליארדר וורן באפט כי בכוונתו לתרום 30 מיליארד דולר לקרן של בני הזוג גייטס, על-פני 20 שנה. באפט הוא חבר קרוב של בני הזוג גייטס, וכבר קודם לכן הודיע על כוונתו לתרום את רוב הונו לצדקה.

### עיסוקים נוספים, הוקרה וחייה הפרטיים

ניסיונה הניהולי (ואף פרסומה) של מלינדה גייטס הביאו אותה לשבת במספר דירקטוריונים וחברי נאמנים של מוסדות שונים, בהם אוניברסיטת דיוק והוושינגטון פוסט.

ב-2005 נבחרה לאשת השנה של השבועון טיים יחד עם בעלה וכוכב הרוק בונו. הכבוד ניתן לשלושה לאות הוקרה על פעילות הצדקה שלהם. ב-2006 זכו בני הזוג גייטס בפרס נסיך אסטוריאס, העיטור היוקרתי ביותר שמעניקה ספרד, כהוקרה על פעילותם הפילנתרופית. השניים נוסעים רבות ברחבי העולם כחלק מפעילותם זו. ב-2016 החליט נשיא ארצות הברית ברק אובמה להעניק לבני הזוג את מדליית החירות הנשיאותית, עיטור הכבוד הגבוה במדינה.

מלינדה וביל גייטס התגוררו עם שלושת ילדיהם באחוזה בעיירה מדינה שבמדינת וושינגטון, על גדת אגם וושינגטון.

קישורים חיצוניים
----------------

ויקישיתוף מדיה וקבצים בנושא **מלינדה גייטס** בוויקישיתוף
* 

* אתר האינטרנט הרשמי של מלינדה גייטס(הקישור אינו פעיל, 4.5.2021)
* מלינדה גייטס, ברשת החברתית פייסבוק

* מלינדה גייטס, ברשת החברתית אקס (טוויטר)

* מלינדה גייטס, ברשת החברתית אינסטגרם

* מלינדה גייטס, סרטונים בערוץ היוטיוב
* מלינדה גייטס, באתר אנציקלופדיה בריטניקה (באנגלית)
* תכירו, מלינדה גייטס, אשת השנה של "טיים" באתר ynet
* קרן ביל ומלינדה גייטס
* מלינדה גייטס: צריך לתת לנשים כלים מודרניים, באתר onlife,‏ 26 באוקטובר 2014

הערות שוליים
------------

1. ↑  money.cnn.com
2. ↑  money.cnn.com
3. ↑  חדשות חוץ, אחרי הגירושים: מלינדה גייטס שווה 76 מיליארד דולר, באתר כלכליסט, 3 באוגוסט 2021
4. ↑  סוכנויות הידיעות, שיא בתרומות לצדקה בארה"ב: 300 מיליארד דולר, באתר ynet, 25 ביוני 2007
5. ↑  הודעת הבית הלבן על הזוכים במדליית החירות הנשיאותית, נובמבר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009046382805171
* BnF: cb178226331 (data)
* CiNii: DA19439622
* GND: 1133303587
* ISNI: 0000 0000 7906 738X
* LCCN: n2007012037
* LNB: 000291458
* NDL: 001336595
* NKC: xx0053526
* NTA: 287499448
* SNAC: w64g2dsx
* SUDOC: 225855275
* S2AuthorId: 37783206
* VIAF: 60989955
* WorldCat: lccn-n2007012037

 |